ជើង​យន្តហោះ​​ទៅ​មក​នៅ​កម្ពុជា​បាន​ធ្លាក់​ចុះ​ជាង​៥០​ភាគ​រយ​ 
​មន្ត្រី​​ក្រុមហ៊ុន​គ្រប់គ្រង​អាកាសយានដ្ឋាន​​បញ្ជាក់​ថា ​យន្តហោះ​​មក​ដល់​​អាកាសយានដ្ឋាន​អន្តរជាតិ​ទាំង​បី​ក្នុង​រយៈ​ពេល​បី​ខែ​ក្នុង​ឆ្នាំ​២០១៩​មាន​ការ​ធ្លាក់​ចុះ​៣,១​ភាគរយ ហើយ​ជើង​យន្ត​ហោះ​នៅ​ខេត្ត​ព្រះសីហនុ​មាន​ការ​ធ្លាក់​ចុះ​យ៉ាង​គំហុក​បន្ទាប់​ពី​មាន​ការ​ផ្ទុះ​​ឆ្លង​វីរុស​ Covid-19។
ភ្នំពេញ — កម្ពុជាកំពុងប្រឈមនឹងការធ្លាក់ចុះនៃជើងយន្តហោះប្រមាណ៥០ភាគរយនៅអាកាសយានដ្ឋានអន្តរជាតិទាំងបីនៅខែកុម្ភៈ បើធៀបនឹងរយៈពេលដូចគ្នាកាលពីឆ្នាំមុន បន្ទាប់ពីវីរុសកូរ៉ូណា Covid-19 ដែលកើតឡើងនៅប្រទេសចិន បានឆ្លងទៅដល់ប្រទេសផ្សេងទៀតក្នុងពិភពលោក។ តាមការរំពឹងទុករបស់ក្រុមហ៊ុន Cambodia Airport ជើងយន្តហោះទាំងទៅទាំងមកសរុបនៅដំណាច់ខែកុម្ភៈនេះនឹងមានការធ្លាក់៥០ភាគរយ ដោយសារជំងឺឆ្លង Covid-19។ នេះយោងតាមលោក ខែក នរិនដា នាយកផ្នែកទំនាក់ទំនងសាធារណៈនៅក្រុមហ៊ុន Cambodia Airport។ លោកបានសរសេរតាមសារអេឡិចត្រូនិកថា៖ «ដោយសារតែការផ្ទុះវីរុសកូរ៉ូណា ចរាចរនៃអ្នកដំណើរបានធ្លាក់ចុះយ៉ាងខ្លាំង។ យើងរំពឹងថានឹងមានការធ្លាក់ចុះ៥០ភាគរយនៅចុងខែកុម្ភៈនេះ ទាំងបីអាកាសយានដ្ឋាន បើប្រៀបធៀបនឹងខែកុម្ភៈឆ្នាំមុន»។ លោកបានបន្តថា ជើងយន្តហោះមកដល់អាកាសយានដ្ឋានអន្តរជាតិទាំងបីក្នុងរយៈពេលបីខែក្នុងឆ្នាំ២០១៩មានការធ្លាក់ចុះ៣,១ភាគរយ  ហើយជើងយន្តហោះនៅខេត្តព្រះសីហនុមានការធ្លាក់ចុះយ៉ាងគំហុកបន្ទាប់ពីមានការផ្ទុះឆ្លងវីរុស Covid-19។ លោកបានបន្តថាមាន៖ «ក្រុមហ៊ុនហោះហើរជាច្រើនបានបន្ថយ ឬលុបចោលជើងយន្តហោះដោយសារតែតម្រូវការធ្លាក់ចុះ ដែលការណ៍នេះនឹងប៉ះពាល់ដល់សេដ្ឋកិច្ចកម្ពុជានិងអាកាសយានដ្ឋានកម្ពុជា»។ លោក ខែក នរិនដា បានឲ្យដឹងថា លោកមិនទាន់អាចកំណត់ផលប៉ះពាល់បាននៅឡើយទេពេលនេះ។ ប៉ុន្តែលោកថា ជើងយន្តហោះនៅអាកាសយានដ្ឋានអន្តរជាតិខេត្តព្រះសីហនុមានការធ្លាក់ចុះ៦២ភាគរយ នៅសៀមរាប៦០ភាគរយ និង៤០ភាគរយនៅអាកាសយានដ្ឋានអន្តរជាតិភ្នំពេញ នៅត្រឹមខែកុម្ភៈ។ VOA បានព្យាយាមទាក់ទងសុំការអធិប្បាយពីលោកជា អូន អ្នកនាំពាក្យអាកាសចរស៊ីវិល  តែមិនអាចទាក់ទងបាននោះទេ រហូតមកដល់ល្ងាចថ្ងៃសុក្រនេះ។ ចាប់តាំងពីមានការផ្ទុះវីរុស Covid-19 ដែលមានប្រភពមកពីប្រទេសចិននេះមក ប្រមុខរដ្ឋាភិបាលកម្ពុជាលោក ហ៊ុន សែនបានប្រកាសថា កម្ពុជានឹងមិនបិទជើងយន្តហោះទៅឬមកពីប្រទេសចិននោះទេ។ យ៉ាងណាក៏ដោយ អ្នកស្រីឆាយ ស៊ីវលីន ប្រធានសមាគមទីភ្នាក់ងារទេសចរកម្ពុជា និយាយថា ភ្ញៀវទេសចរបរទេសជាច្រើនបានលុបចោលការកក់ការស្នាក់នៅតាមសណ្ឋាគារនិងសេវាកម្មទេសចរផ្សេងៗហើយ ក្នុងនោះគឺមានភ្ញៀវទេសចរចិនជាង៩០ភាគរយ។ អ្នកស្រីបាននិយាយថា៖ «បារម្ភរឿងអត់ភ្ញៀវ។ ផ្នែកខាងទេសចរគឺយើងអាស្រ័យទៅលើភ្ញៀវអ៊ីចឹងណា៎។ បើភ្ញៀវអត់មកយើងបានអីរស់។ តើយើងអាចឈរជើងនឹងអត់ ព្រោះយើងត្រូវការចំណាយជារៀងរាល់ថ្ងៃជារៀងរាល់ខែ»។ VOA មិនអាចទាក់ទងលោកតុប សុភ័ក អនុរដ្ឋលេខាធិការ និងអ្នកនាំពាក្យក្រសួងទេសចរបានទេនៅរសៀលថ្ងៃសុក្រនេះ។ ជំងឺឆ្លងវីរុស Covid-19 ឬវីរុសកូរ៉ូណាបានផ្ទុះតាំងពីខែមករាចេញមកពីទីក្រុងវូហាន ខេត្តហ៊ូប៉េប្រទេសចិន ហើយឥឡូវបានរាលដាលពាសពេញពិភពលោក ដូចជាកូរ៉េខាងត្បូង ជប៉ុន ថៃអ៊ីតាលី អ៊ីរ៉ង់ និងសហរដ្ឋអាមេរិកជាដើម នៅដើមឆ្នាំ២០២០នេះ។ យោងតាមរបាយការណ៍របស់អង្គការសុខភាពពិភពលោក គិតត្រឹមថ្ងៃទី២៧ ខែកុម្ភៈនេះមានមនុស្សជាង៨ម៉ឺននាក់ឆ្លង និងជាង២.៧០០នាក់ស្លាប់៕